paragraph_text: Ritual započinje u dobi od četrdeset godina s ceremonijom osnivanja dobne skupine četrdesetogodišnjaka, tzv. „godište nastanka” (opkomend jaartal). Nakon toga slijede tzv. „aktivne godine” (cctieve jaartallen) u kojima skupine organiziraju razne društveno-kulturne i filantropske aktivnosti. Vrhunac rituala je u godini kada skupina slavi pedeseti rođendan, i to na Abrahamov dan u ožujku proslavom na središnjem gradskom trgu (Grote Markt, na slici desno. Pored gradske vijećnice se može vidjeti stablo s prstenom koje svake godine drugi istogodišnjaci podižu slaveći svojih 50 godina) ispred kipa proroka Abrahama. Svaka dobna skupina bira svoju medalju, zastavu i uniformu, na što ih potiče dvadesetak „kumova” koji pripada dobnoj skupni od prije deset godina. Članovi slave život tijekom prošlog desetljeća, a dobna skupina nestaje tek kada posljednji član premine. Danas postoje 54 dobne skupine. U njima se štuju međugeneracijske vrijednosti otvorenosti, prijateljstva, solidarnosti i predanost njihovoj skupini i samom gradu. U ovim skupinama razlike u podrijetlu, društvenom ili socijalnom statusu, te politička, filozofska ili vjerska orijentacija, nemaju nikakvog značaja. Jedini uvjeti za sudjelovanje su da se pripadnik rodio u istoj godini. Žene, iako ne sudjeluju izravno, imaju značajnu ulogu kao kume i simpatizeri.